Autoritatea Electorală Permanentă (AEP) a demarat campania de recrutare a [experților electorali](http://www.roaep.ro/instruire/corpul-expertilor-electorali/) respectiv [operatori de calculator](http://www.roaep.ro/instruire/operatori-de-calculator-sectii-votare/) ai secțiilor de votare.

1. **Ce reprezintă Corpul experților electorali?**

Prin Corpul experților electorali se înțelege evidența permanentă a persoanelor care pot deveni președinți ai birourilor electorale ale secțiilor de votare din țară și străinătate sau locțiitori ai acestora, înființată, gestionată și actualizată de către Autoritatea Electorală Permanentă.

**Cine poate fi expert electoral?**

Poate face parte din Corpul experților electorali, prin decizie a Autorității Electorale Permanente, persoana care îndeplinește următoarele condiții:

1. are cetățenia română;
2. cunoaște limba română, scris și vorbit;
3. are drept de vot;
4. are o stare de sănătate corespunzătoare îndeplinirii funcției;
5. nu face parte dintr-un partid politic;
6. a absolvit cel puțin învățământul general obligatoriu;
7. nu este urmărită penal, trimisă în judecată penală sau condamnată penal.

**Cum puteți face parte din Corpul experților electorali?**

Admiterea în Corpul experților electorali se face:

* pe baza avizului favorabil acordat de Autoritatea Electorală Permanentă pentru activitatea anterioară ca președinte al biroului electoral al secției de votare sau locțiitor al acestuia;
* pe bază de examen.

1. **Operatori de calculator ai birourilor electorale ale secțiilor de votare**

Ce este Sistemul informatic de monitorizare a prezenței la vot și de prevenire a votului ilegal (SIMPV)?

SIMPV are un rol instrumental în asigurarea integrității procesului electoral și are următoarele funcționalități:

1. facilitează verificarea îndeplinirii condițiilor prevăzute de lege pentru exercitarea dreptului de vot;
2. semnalează tentativele de vot ilegal;
3. facilitează exercitarea dreptului de vot;
4. asigură unicitatea înscrierii în listele electorale;
5. agregă date statistice privind prezența alegătorilor la vot.

**Ce condiții trebuie îndeplinite pentru a fi operator de calculator al secției de votare?**

Poate avea calitatea de operator de calculator al secției de votare orice persoană care îndeplinește următoarele condiții:

* are cetățenia română și domiciliul în România;
* cunoaște limba română, scris și vorbit;
* are vârsta de minimum 18 ani împliniți;
* are capacitate deplină de exercițiu;
* a absolvit învățământul general obligatoriu;
* are cunoștințe de bază în tehnologia informației.

**Persoanele interesate să devină experți electorali sau operatori de calculator se pot adresa în acest sens Filialei Nord-Est a Autorității Electorale Permanente la tel. 0234211010 sau e-mail: filiala.bacau@roaep.ro.**

AEP precizează că activitatea de expert electoral și operator de calculator este remunerată sub formă de indemnizație stabilită prin Hotărâre a Guvernului.

Mai multe informații privind modalitatea de selectare și desemnare a experților electorali și operatorilor de calculator și formalitățile de înscriere la sesiunea de examinare practică a competențelor se regăsesc pe site-ul AEP.